Erwerdige, leve, holde here. Jwer lovezamen herlicheit bidden wii otmodeliken to weten, dat wii ene utschrifft van heren Cristerns breven, jwer herlicheit togescreven, by unsem erwerdigen heren cumpthur, rorende van begripinge ener vorgadringe unde enen dach mit uns to holdende upp den winter etc., geseen unde wol vornomen hebben. Dar he inne begerende is antworde van jwer herlicheit, ok dat de sinen to kopen unde to vorkopen, mit uns komende unde varende, mit eren guderen velich sin unde ungehindert bliven, also lange in guder dult bestan to latende etc. Worumme, erwerdige, leve, holde here, wii jwe herlicheit vliitliken bidden, deme ergenomeden heren Cristerne van deme breve nen antwort to schrivende, men dat bestan to latende alzo lange, dat her Cost van Borstel, unses rades borgermester, upp den Walk komende wert, de jwer lovezamen werdicheit alle dink wol underwissende wert.